Diari Oficial de la Generalitat Valenciana


Sumari del DOGV 4599, del 01-10-2003 (2003/10803)

ORDRE de 29 de setembre del 2003, de la Conselleria d'Economia, Hisenda i Ocupació, per la qual regula el Salari-jove i dóna publicitat a la línia de crèdit i a l'import global màxim adreçat a finançar la concessió de les subvencions en l'any 2003.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4599

Data del DOGV
:   01-10-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/10315


Data del document
:   29-09-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * accés a l'ocupació
    * universitat
    * jove
    * administració local
    * legislació
    * administració central
    * societat sense fins de lucre
    * atur juvenil

ORDRE de 29 de setembre del 2003, de la Conselleria d'Economia, Hisenda i Ocupació, per la qual regula el Salari-jove i dóna publicitat a la línia de crèdit i a l'import global màxim adreçat a finançar la concessió de les subvencions en l'any 2003. [2003/10451]
  
Afavorir la creació d'ocupació és un dels principals objectius de la Generalitat Valenciana, i dins dels diversos col·lectius que tenen major dificultat d'obtenir-ne es troben els jóvens que no tenen experiència laboral o que l'han tinguda de forma escassa.
  
És per això que, a fi d'articular majors vies d'ocupabilitat d'aquest col·lectiu, per mitjà de la present ordre de convocatòria de subvencions es crea, com a mesura que coadjuvarà a la superació dels obstacles en la tasca de la consecució d'un treball i d'una experiència laboral, el programa de foment d'ocupació denominat «Salari-Jove».
  
A més, aquest programa del Salari-Jove pretén que aquesta experiència laboral siga d'acord amb la formació del jove, amb l'objecte de millorar les seues possibilitats futures d'ocupació.
  
Per a poder finançar el cost del programa, el Servici Valencià d'Ocupació i Formació (SERVEF), per mitjà d'aquesta convocatòria, regula les subvencions adreçades a sufragar els salaris d'aquestos jóvens, la contractació dels quals podrà ser efectuada, prèvia aprovació pel SERVEF de la corresponent ajuda, per les corporacions locals interessades, així com pels òrgans de l'administració de la Generalitat Valenciana i les seues entitats autònomes, òrgans de l'administració general de l'estat i els seus organismes autònoms, universitats i institucions sense ànim de lucre.
  
Amb la finalitat de posar en marxa amb la major brevetat aquest programa i procurar que aquesta experiència laboral, per mitjà del contracte d'inserció, siga el més àmplia possible, es prorroga, excepcionalment, el termini de duració dels contractes subvencionats per aquesta primera convocatòria d'ajudes de 2003, fins al 31 de març del 2004, sempre que hi haja prou consignació pressupostària en el present exercici per a iniciar els projectes regulats en el títol II d'aquesta ordre.
  
D'altra banda, per al mes de desembre del present any, està previst per aquesta conselleria publicar en el DOGV el termini de presentació de projectes per al 2004, tant per als referits en el citat títol II, com per als relatius al títol III d'aquesta ordre.
  
En virtut d'això, en ús de les facultats conferides per la Llei 5/1983, de 30 de desembre, de Govern Valencià i el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i d'acord amb el que disposa el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
TÍTOL I
  
Disposicions comunes
  
CAPÍTOL I
  
Disposicions generals
  
Article 1. Objecte i àmbit
  
La present ordre té com a objecte promoure la generació d'ocupació d'interés general i social per mitjà de la concessió d'ajudes i de subvencions a càrrec dels pressupostos del SERVEF, organisme autònom de la Generalitat Valenciana.
  
En concret, serà objecte de les subvencions arreplegades en aquesta ordre, la contractació de jóvens desocupats per a l'execució d'obres i/o de servicis d'interés general i social en l'àmbit de la col·laboració amb les entitats descrites en l'article 2, d'acord amb la dotació pressupostària que s'assigne a aquest fi.
  
Article 2. Beneficiaris de les subvencions
  
Podran ser beneficiaris de les subvencions previstes en aquesta ordre, per a l'execució d'obres o la prestació de servicis considerats d'interés general i social dins del territori de la Comunitat Valenciana, sempre que contracten a jóvens desocupats:
  
1. Les corporacions locals o les entitats que en depenen o les vinculades dins de l'àmbit territorial de la Comunitat Valenciana, respecte de les ajudes previstes en el títol II.
  
2. Els òrgans de l'administració general de l'estat i els seus organismes autònoms, els òrgans de l'administració de la Generalitat Valenciana i les seues entitats autònomes, les universitats i les institucions sense ànim de lucre, amb seu a la Comunitat Valenciana, que gaudisquen de capacitat tècnica i de gestió suficients per a l'execució del corresponent projecte, respecte de les ajudes previstes en el títol III.
  
Article 3. Obligacions genèriques dels beneficiaris
  
Amb independència de les obligacions específiques previstes en aquesta ordre i de les que expressament s'arrepleguen en la Resolució, són exigibles les següents obligacions genèriques:
  
a) Realitzar l'activitat o adoptar el comportament que fonamente la concessió de la subvenció en la forma i els terminis establits.
  
b) Justificar davant de l'òrgan que concedeix la subvenció la realització de l'activitat o l'adopció del comportament, així com el compliment dels requisits i de les condicions que determinen la concessió o el gaudi d'aquesta.
  
c) Comunicar a l'òrgan que concedeix la subvenció l'obtenció d'altres subvencions o ajudes per a la mateixa finalitat, procedents de qualsevol Administració, ens públic o privat, així com qualsevol alteració de les condicions tingudes en compte per a la concessió de la subvenció que puguen donar lloc a la modificació de la resolució de concessió.
  
d) Facilitar totes aquelles dades i informació, en qüestions relacionades amb les subvencions concedides, que siguen requerits per la Conselleria d'Economia, Hisenda i Ocupació.
  
e) Les entitats beneficiàries estaran obligades a sotmetre's a les actuacions de control financer de la Intervenció General de la Generalitat Valenciana i, si és procedent, dels òrgans competents del Fons Social Europeu en relació amb les subvencions concedides.
  
f) Obligació, si és procedent, de justificar la subvenció de l'any anterior.
  
Article 4. Procediment i requisits per a la contractació dels jóvens
  
1. Els jóvens que es contracten hauran de ser desocupats menors de 30 anys i sense experiència laboral. A efectes d'aquesta ordre, es considera que un jove manca d'experiència laboral quan no ha treballat, o quan ho haja fet menys de 180 dies en els últims tres anys, ja siga per compte propi o alié. En absència de personal desocupat que complisca aquestos requisits, es podrà considerar a jóvens desocupats menors de 30 anys amb major experiència laboral.
  
Els requisits d'edat, de desocupació i d'experiència laboral hauran de complir-se pel jove en el moment de la seua incorporació al programa o a l'actuació gestionats per l'entitat beneficiària
  
2. Les entitats sol·licitants podran aportar junt amb la memòria de l'actuació que cal desenvolupar, en els termes establits en l'article 8 d'aquesta ordre, el currículum de les persones desocupades que s'hagen de contractar que reunisquen els requisits establits en l'apartat 1 d'aquest article. En aquest cas la selecció de les persones desocupades es portarà a terme considerant els criteris establits en l'article 5 de la present ordre, i s'adjuntarà, a l'efecte, acta de selecció en què conste l'aplicació dels referits criteris, així com còpia de l'oferta genèrica d'ocupació, que haurà d'haver-se presentat prèviament a la realització de la selecció en el corresponent centre SERVEF.
  
3. Amb caràcter subsidiari, en el cas que les entitats no aporten els currículums dels jóvens desocupats que s'han de contractar en el moment de la sol·licitud de l'ajuda, per a la selecció dels jóvens desocupats en els termes establits en l'apartat 1 d'aquest article, les entitats presentaran oferta d'ocupació al corresponent centre SERVEF de la Generalitat Valenciana.
  
4. La modalitat de contractació que s'utilitze serà, d'acord amb allò que s'ha disposat per la disposició addicional cinquena de la Llei 12/2001, de Mesures Urgents de Reforma del Mercat de Treball, el contracte d'inserció regulat per l'article 15 apartat 1 lletra d) de Llei de l'Estatut dels Treballadors, Text Refós aprovat per Reial Decret Legislatiu 1/1995, de 24 de març.
  
5. Amb caràcter general, les contractacions s'iniciaran a partir de la data d'aprovació de l'ajuda i conclouran amb la finalització del projecte subvencionat.
  
Article 5. Criteris per a la selecció de jóvens que s'han de contractar per l'entitat
  
Els jóvens objecte de les contractacions previstes en aquesta ordre que reunisquen els requisits establits en l'article 4 de la present Ordre, se seleccionaran tenint en compte els següents criteris:
  
a) Major adequació al lloc de treball oferit en funció de la seua formació.
  
b) Condició de discapacitat de la persona demandant d'ocupació.
  
c) Nivell de protecció per desocupació dels possibles beneficiaris.
  
d) Existència de responsabilitats familiars, entenent-se per aquestes tenir a càrrec de la persona treballadora desocupada que es contracta el cònjuge, fills menors, menors acollits o discapacitats.
  
e) Edat i condició de dona.
  
No obstant això, d'entre tots els col·lectius citats, tindran preferència les persones desocupades de llarga duració, atenent al seu període d'inscripció com a desocupats en els servicis públics d'ocupació.
  
Article 6. Destí de les subvencions i quantitat d'aquestes
  
1. Les subvencions s'adreçaran a sufragar els costos corresponents a les contractacions dels jóvens desocupats.
  
2. La quantitat de la subvenció que han de percebre les entitats beneficiàries de les ajudes regulades en aquesta ordre serà per a finançar els costos salarials i de Seguretat Social de les contractacions i subvencionar, a efectes salarials, la quantitat equivalent a la base mínima del grup de cotització a què corresponga la categoria professional exercida pel treballador i, a efectes de Seguretat Social, les quotes derivades d'aquestos salaris, tot això amb independència de les retribucions que finalment perceba el treballador.
  
3. La retribució del personal treballador que s'incorpore a aquestos programes serà la que s'acorde entre les parts, sense que puga ser inferior a l'establida, si és procedent, per a aquestos contractes d'inserció en el conveni col·lectiu aplicable.
  
4. La quantia màxima es reduirà, si és procedent, proporcionalment en funció de la jornada realitzada quan els contractes es concerten a temps parcial.
  
CAPÍTOL II
  
Procediment per a la concessió de les ajudes
  
Article 7. Forma i termini de presentació de sol·licituds
  
1. Les sol·licituds per a l'obtenció de les ajudes regulades en la present ordre hauran d'adreçar-se al SERVEF, i es presentaran en imprés normalitzat en les corresponents direccions territorials d'Ocupació o en qualsevol altra de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació per mitjà del corresponent registre telemàtic que es cree a l'efecte, d'acord amb l'article 38.9 de la citada llei.
  
2. Quan la sol·licitud no reunisca els requisits establits en la present ordre o no s'acompanye la documentació que d'acord amb aquesta resulte exigible de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà a l'entitat sol·licitant perquè en el termini de deu dies esmene la falta o acompanye els documents preceptius, amb indicació que si així no ho fera, es tindrà per desistida la seua petició, prèvia resolució que haurà de ser dictada en els termes previstos en l'articule 42 de la citada Llei.
  
3. En el cas que els documents exigits que han d'acompanyar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser adreçats, la identificació del procediment en què obren i que no hagen transcorregut més de cinc anys des de la finalització del procediment a què a corresponguen.
  
4. Les sol·licituds hauran de presentar-se en el termini de deu dies des de l'entrada en vigor de la present ordre, per als projectes regulats en el títol II que s'inicien en el present any 2003. Per als projectes que s'inicien l'any 2004, tant els referits en el títol II com en el títol III, s'establiran els terminis de presentació de sol·licituds per mitjà de la publicació de la corresponent convocatòria en el DOGV.
  
Article 8. Documentació que cal presentar
  
A) Les sol·licituds presentades d'acord amb el que establix l'article 7 de la present ordre, hauran d'anar acompanyades, amb caràcter general, de la següent documentació:
  
1. Memòria de l'actuació que calga realitzar, que es presentarà segons model normalitzat, facilitat pel SERVEF, i que haurà de reunir en tot cas els requisits establits per a cada programa en la regulació específica arreplegada en la present ordre. En aquesta memòria s'hauran d'indicar, per ordre de prioritat, els projectes o les actuacions per als quals se sol·licita l'ajuda. En els supòsits de realització d'obres, aquesta memòria s'acompanyarà de projecte i de plànols quan el tipus d'obra així ho exigisca.
  
2. Dades de domiciliació bancària segons model facilitat a l'efecte (fitxa de manteniment de tercers), excepte si s'ha presentat amb anterioritat davant de la Conselleria d'Economia, Hisenda i Ocupació i no ha experimentat variació, en aquest cas s'indicarà el compte en què es practicarà l'ingrés.
  
3. Currículum del responsable de l'entitat que desplegarà les tasques de tutor per a la formació del jove contractat.
  
4. Si és procedent, currículum dels jóvens que s'han de contractar, tot acreditant documentalment la seua formació, l'edat, la situació de desocupació i la carència d'experiència laboral, així com l'acta de selecció en què conste l'aplicació dels criteris a què es refereix l'article 5 de la present ordre.
  
B) A més, amb caràcter particular:
  
1. Si l'entitat sol·licitant de la subvenció és una corporació local o una entitat que en depenga o que n'estiga vinculada, haurà d'acompanyar-se:
  
a) Certificat de l'òrgan competent de l'entitat sol·licitant de l'aprovació del projecte de l'obra o del servici per a la qual se sol·licita la subvenció.
  
b) Certificat del secretari de la corporació local o de l'òrgan equivalent on conste que l'entitat sol·licitant de la subvenció disposa d'assignació pressupostària suficient per a fer-se càrrec de les partides pressupostàries no subvencionades pel SERVEF per a la realització de l'obra o del servici que es tracte.
  
2. Si l'entitat sol·licitant és una entitat sense ànim de lucre o una corporació de dret públic, a més haurà d'adjuntar:
  
a) Fotocòpia compulsada del DNI de la persona que, en nom i en representació de l'entitat, sol·licita la concessió de la subvenció així com mandat o poder de representació per a actuar en nom i en representació de l'entitat.
  
b) En els supòsits en què la sol·licitant fóra una entitat sense ànim de lucre, fotocòpia compulsada d'escriptura pública i estatuts de constitució de l'entitat sol·licitant en els quals resulte acreditada l'absència d'ànim de lucre.
  
c) Si és procedent, documentació acreditativa de trobar-se el sol·licitant al corrent en el compliment de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV 21.06.1996), la validesa de la qual haurà d'estendre's a la data de finalització del termini de presentació de sol·licituds o a la de l'atorgament de l'ajuda, en el cas que aquesta fóra anterior.
  
Article 9. Tramitació i valoració de les sol·licituds
  
1. Rebudes les sol·licituds se'n procedirà a l'anàlisi per part d'una comissió de valoració que, tenint en compte els criteris i els requisits establits per a les ajudes arreplegades en la present Ordre, i d'acord amb la disponibilitat pressupostària, alçarà acta en què es determinaran els projectes seleccionats, així com l'import de l'ajuda que individualment s'ha assignat a cada un.
  
2. La comissió de valoració citada en l'apartat anterior estarà formada per cinc membres amb la següent composició: president, el cap de l'Àrea de Foment d'Ocupació o persona en qui delegue; quatre vocals, un per cada servici territorial de Foment d'Ocupació i un cap de servici de l'Àrea de Foment d'Ocupació que actuarà com a secretari, o persones en qui aquestos deleguen.
  
3. Aquesta comissió de valoració, com a òrgan col·legiat, s'ajustarà al règim establit per aquestos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que considere necessaris per a resoldre la sol·licitud presentada.
  
Article 10. Resolució i recursos
  
1. La competència per a conéixer i resoldre les sol·licituds formulades correspon al director general del SERVEF.
  
2. El termini màxim per a resoldre i notificar la resolució procedent serà de tres mesos comptadors des de la presentació de la sol·licitud en qualsevol dels registres d'entrada del SERVEF.
  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per Llei 4/1999, de 13 de gener, en relació amb allò que s'ha disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
4. La resolució de concessió de les ajudes fixarà expressament la quantitat concedida i incorporarà, si és procedent, les condicions, les obligacions i les determinacions accessòries a les quals haja de subjectar-se l'entitat beneficiària d'aquesta, i serà notificada als interessats en els termes previstos en l'article 58 de la Llei 30/1992, abans esmentada.
  
5. Si amb posterioritat a la resolució de les ajudes, es produïren minoracions en les ajudes concedides com a conseqüència de l'alteració de les circumstàncies dels projectes aprovats, com l'incompliment de condicions i de terminis establits en la resolució, la falta de justificació de les despeses realitzades o d'altres circumstàncies, es generarà, com a conseqüència, un crèdit disponible. Aquest crèdit podrà ser utilitzat per a la mateixa línia en aquelles sol·licituds que, complint tots els requisits, van ser valorades positivament i no van poder ser ateses per falta de disponibilitat pressupostària.
  
6. Les resolucions que es dicten a l'empara de la present Ordre esgotaran la via administrativa, i contra aquestes podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que les persones interessades puguen exercitar, si és procedent, qualsevol altre que consideren procedent.
  
7. Davant de la desestimació per silenci administratiu podrà interposar-se enfront de l'acte presumpte idèntic recurs en el termini de sis mesos, comptadors des que haguera finalitzat el termini que, per a dictar i notificar la resolució expressa, s'esmenta en l'apartat 2 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, i sense perjuí del que estableixen els articles 116 i 117, abans esmentats.
  
Article 11. Resolució d'incidències
  
El director general del SERVEF serà l'òrgan competent per a resoldre les incidències produïdes amb posterioritat a la concessió de les ajudes, com a pròrroga de terminis, modificacions justificades del projecte inicial, baixa d'alguna de les persones treballadores contractades amb anterioritat a la finalització de l'obra o del servici, o qualsevol variació de les condicions particulars de la concessió.
  
Article 12. Termini de presentació de la documentació d'inici de les obres o dels servicis.
  
La documentació d'inici de les activitats de les obres o dels servicis es presentarà en el termini que especifique la resolució de concessió i, com a màxim, el 20 de novembre de l'any corresponent a l'aprovació de l'ajuda.
  
En el cas que les entitats beneficiàries siguen corporacions locals o entitats que en depenguen, i sobrevinguen causes excepcionals degudament justificades que determinen la impossibilitat d'execució dins de l'any corresponent a l'aprovació de l'ajuda, el pagament de la totalitat de la subvenció es realitzarà amb anterioritat al 31 de desembre, havent de presentar-se prèviament per les entitats beneficiàries, com a màxim fins al 20 de novembre, la documentació que acredite l'inici de l'obra o del servici.
  
Article 13. Seguiment i control de les ajudes
  
1. Correspondrà a la direcció general del SERVEF per si mateixa, o per mitjà de les direccions territorials d'Ocupació, portar a terme la funció de control de les subvencions concedides, així com l'avaluació i el seguiment del programa regulat en aquesta ordre.
  
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers, i la col·laboració en el marc que procedisca amb la Inspecció de Treball i Seguretat Social.
  
3. A efectes de difusió pública, les obres i/o els servicis que es realitzen sobre la base d'aquesta ordre hauran d'identificar-se convenientment per cada municipi o entitat, d'acord amb les característiques de l'actuació de forma que en les obres o els servicis conste de manera expressa la col·laboració del SERVEF i la realització per personal treballador desocupat. En el cas de cofinançament pel Fons Social Europeu, seran objecte de publicitat les actuacions d'acord amb el que disposa la normativa aplicable.
  
4. En la concessió de futures ajudes de programes de foment d'ocupació es tindrà en compte el grau de compliment dels treballs programats.
  
Article 14. Concurrència de subvencions
  
L'import de les ajudes o de les subvencions establides en la present ordre no podrà ser, en cap cas, d'una quantitat que aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de l'activitat que ha de desenvolupar el beneficiari.
  
Article 15. Minoració i resolució de les subvencions concedides
  
1. L'incompliment de les obligacions i/o de les condicions establides en la present ordre i en la resolució i la concessió amb posterioritat a la presentació de la sol·licitud d'altres ajudes públiques o privades que en el seu conjunt superen el cost de l'activitat que ha de desenvolupar el beneficiari, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'aquesta, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Article 16. Avaluació de les actuacions subvencionades
  
L'entitat beneficiària queda obligada a facilitar tota la informació que siga necessària, en la forma que es determine per la direcció general del SERVEF, a fi de realitzar les actuacions d'avaluació que procedisquen.
  
TÍTOL II
  
Programa de Salari Jove en Col·laboració amb les
  
Corporacions Locals (EMCORP-SJ)
  
Article 17. Requisits i criteris per a la selecció de les obres i els servicis
  
1. Les obres i els servicis que calga realitzar sobre la base de la col·laboració entre el SERVEF i les entitats sol·licitants, hauran de complir els següents requisits:
  
a) Que es tracte d'obres i de servicis d'interés general i social i siguen competència de les corporacions locals, incloses aquelles obres i servicis que es realitzen sobre béns immobles que posen les entitats sol·licitants a disposició de la Conselleria d'Economia, Hisenda i Ocupació.
  
b) Que siguen executats per les entitats sol·licitants en règim d'administració directa.
  
c) Que en l'execució o la prestació s'afavorisca la formació i la pràctica professionals de les persones desocupades.
  
d) Que el percentatge mínim de personal treballador desocupat que calga ocupar en la realització de l'obra o del servici siga del 75%.
  
e) Que les obres i els servicis es puguen executar en la seua totalitat a partir de la data de l'aprovació de l'ajuda, i com a límit, fins a 31 de març de l'any següent.
  
f) Que l'entitat sol·licitant de la subvenció dispose d'assignació pressupostària suficient per a fer-se càrrec de les partides pressupostàries no subvencionades pel SERVEF, per a la realització de l'obra o del servici que es tracte, la qual cosa s'acreditarà per mitjà del corresponent certificat de l'entitat.
  
El SERVEF considerarà, en tot cas, que l'entitat sol·licitant compta amb l'assignació pressupostària corresponent quan haja sigut sol·licitat i obtingut del Banc de Crèdit Local d'Espanya o d'altres institucions financeres un crèdit complementari per a aquesta realització.
  
2. D'entre les obres i els servicis que complisquen els requisits de l'apartat 1 d'aquest article, es donarà preferència a:
  
a) Les que sent de major interés general i social es realitzen preferentment en alguna de les següents activitats:
  
- Servicis d'utilitat col·lectiva, com millora de la vivenda, vigilància i seguretat, revaloració d'espais públics urbans, transports col·lectius, comerços de proximitat, així com activitats que afecten a la gestió de residus, gestió d'aigües, protecció i manteniment de zones naturals així com aquelles que incidisquen directa o indirectament en el control de l'energia.ç
  
- Servicis d'oci i culturals, com promoció del turisme, desenvolupament cultural local, promoció de l'esport i sector audiovisual.
  
- Servicis personalitzats de caràcter quotidià, com atenció de xiquets, prestació de servicis a domicili a persones incapacitades o majors, ajuda a jóvens en dificultat i amb desarrelament social.
  
b) Els projectes que, en la seua realització, permeten i recolzen la creació permanent de nombre més gran de llocs de treball.
  
c) Els que acrediten un major nivell d'inserció laboral, bé per mitjà de la incorporació directa dels treballadors a l'entitat sol·licitant o a l'empresa adjudicatària a la finalització del projecte o en el termini que s'acorde entre el SERVEF i l'entitat sol·licitant, o bé qualsevol altra fórmula de previsió d'inserció laboral que sent objectivable es considere prou pel SERVEF.
  
d) Projectes que compten, si és procedent, amb el finançament de les entitats sol·licitants per a realitzar accions complementàries que milloren l'eficàcia d'aquest programa. A l'efecte, es tindrà en compte l'esforç inversor per a cada supòsit.
  
e) Projectes que afavorisquen l'experiència laboral del jove contractat en atenció a l'adequació del lloc a la seua formació.
  
f) Projectes que aporten el currículum dels jóvens que s'han de contractar, així com l'acta de selecció d'aquestos d'acord amb els criteris establits en aquesta ordre.
  
3. La comissió de valoració procedirà a l'anàlisi de les sol·licituds rebudes tenint en compte els criteris de preferència fixats en l'apartat anterior.
  
Article 18. Documentació específica
  
D'entre la documentació que han de presentar les entitats sol·licitants que pretenguen beneficiar-se de les subvencions establides en la present Ordre, exigida per l'article 8 d'aquesta ordre, la memòria arreplegarà, almenys, els següents aspectes:
  
1. Denominació concreta de l'obra o del servici corresponent.
  
2. Nombre total de personal treballador necessari per a l'execució de l'obra o del servici.
  
3. Nombre de personal treballador que calga col·locar procedent de la situació de desocupació i percentatge que representa sobre el total del personal treballador que calga col·locar en l'execució de l'obra o del servici.
  
4. Cost total pressupostat de l'obra o del servici.
  
5. Cost total pressupostat de la mà d'obra de personal treballador desocupat.
  
6. Dates previstes per al començament i la finalització de l'obra o del servici.
  
7. Subvenció que se sol·licita al SERVEF.
  
8. Nombre de llocs de treball permanents que es crearan amb l'execució de l'obra o del servici i la justificació.
  
9. Grau en què afavoreix la formació i la pràctica professional del personal treballador.
  
10. Currículum vitae del responsable de l'entitat que desplegarà les tasques de tutor per a la formació del jove desocupat.
  
11. Si és procedent, currículum dels jóvens que s'han de contractar, en els termes previstos en l'article 8, apartat A), punt 4.
  
Article 19. Acreditació de l'inici de les obres o dels servicis
  
El començament de l'obra o del servici s'acreditarà per mitjà de la presentació per l'entitat beneficiària, del document de «certificat de l'inici», firmat pel secretari de l'ajuntament o òrgan equivalent, en model normalitzat, davant de la direcció territorial d'Ocupació corresponent, amb indicació del nombre de personal treballador desocupat previst que s'ha de contractar per a aquesta, respectant, en tot cas, els terminis previstos en l'article 12 de la present ordre.
  
Article 20. Pagament i liquidació de les ajudes
  
Rebut el certificat d'inici previst en l'article anterior, per mitjà del SERVEF, es transferirà a l'entitat beneficiària corresponent una quantitat equivalent al 50% del total de la subvenció atorgada, i el 50% restant es transferirà quan l'entitat beneficiària haja certificat la despesa de la primera bestreta rebuda en les partides per a les quals que va ser adreçada o quan haja justificat la totalitat de les despeses efectivament realitzades en concepte de salaris i de Seguretat Social, d'acord amb el que estableix l'article 21 de la present ordre. Els citats percentatges de bestreta podran variar en funció dels límits màxims que autoritze la Llei de Pressupostos de la Generalitat Valenciana.
  
Excepcionalment, si l'execució de l'obra o del servici d'interés general s'estén a l'any següent a l'aprovació de l'ajuda, el pagament total de la subvenció atorgada es realitzarà amb anterioritat al 31 de desembre de l'any en què s'inicie l'execució de l'obra o del servici, una vegada rebut el certificat d'inici previst en l'article anterior.
  
Article 21. Finalització de les obres i servicis
  
Finalitzada l'obra o el servici, l'entitat beneficiària remetrà a la direcció territorial d'Ocupació corresponent, en el termini de dos mesos, la següent documentació:
  
1. «Certificat despesa final» segons model normalitzat, o bé, si és procedent, per mitjà de l'aplicació informàtica SIDEC, que s'entregarà pel SERVEF als beneficiaris de les ajudes.
  
2. Memòria descriptiva i gràfica, segons model normalitzat, de l'actuació desenvolupada amb especial referència a l'ocupació.
  
3. Informe «fi d'obra o servici» igualment en model normalitzat que acompanye al justificant, si és procedent, del reintegrament dels fons no utilitzats.
  
El reintegrament, si és procedent, identificarà necessàriament, amb claredat, l'entitat beneficiària i la denominació de les obres o dels servicis en què es va contractar personal treballador desocupat, a efectes de les subvencions atorgades.
  
No podran concedir-se altres ajudes en el mateix exercici ni en exercicis posteriors mentre no s'haja procedit al reintegrament dels fons no utilitzats.
  
Títol III
  
Programa de Salari Jove en Col·laboració amb els
  
Òrgans de l'Administració General de l'Estat i els seus Organismes Autònoms, amb els Òrgans de l'Administració de la Generalitat Valenciana i les seues Entitats Autònomes, i amb les Universitats i les Institucions Sense Ànim de Lucre, amb Seu a la Comunitat Valenciana (EMORGA-SJ)
  
Article 29. Requisits i criteris per a la selecció de les obres i dels servicis
  
1. Les obres i els servicis que s'hagen de realitzar hauran de complir els següents requisits:
  
a) Que siguen obres o servicis que s'executen preferentment entre les activitats i les ocupacions que es determinen en la Resolució de 24 de setembre del 2002 (BOE núm. 249, de 17/10/02), de l'Institut Nacional d'Ocupació, per la qual es dóna publicitat a les activitats i a les ocupacions que es consideren prioritàries per a l'aprovació de projectes d'interés general i social de l'Ordre de 19 de desembre de 1997, del Ministeri de Treball i Assumptes Socials (BOE de 30/12/1997), o norma que la substituïsca.
  
b) Que siguen executats per les entitats sol·licitants en règim d'administració directa.
  
c) Que en l'execució o la prestació, s'afavorisca la formació i la pràctica professionals de les persones desocupades.
  
d) Que s'executen o es presten dins de l'any corresponent a l'aprovació de l'ajuda.
  
2. D'entre les obres i els servicis que complisquen els requisits de l'apartat anterior, es farà una selecció que donarà major preferència a:
  
a) Els projectes de major interés general i social.
  
b) Els projectes que acrediten un major grau d'inserció laboral, bé per mitjà d'incorporació directa del personal treballador a l'entitat col·laboradora a la finalització del projecte o en el termini que s'acorde entre l'entitat col·laboradora i el SERVEF, o bé per mitjà de qualsevol altra fórmula d'inserció laboral que es considere prou pel SERVEF.
  
c) Els projectes cofinançats per les entitats sol·licitants.
  
d) Els projectes que presenten una major adequació del treball oferit a la formació del jove.
  
e) Els projectes que aporten el currículum dels jóvens que s'han de contractar, així com l'acta de selecció d'aquestos d'acord amb els criteris establits en aquesta ordre.
  
3. En cap cas, seran objecte de subvenció aquelles sol·licituds presentades per les institucions sense ànim de lucre amb la finalitat d'executar obres.
  
Article 30. Acreditació de l'inici de les obres o dels servicis
  
El començament de l'obra o del servici s'acreditarà per mitjà de la presentació per l'entitat beneficiària en el termini de 10 dies des de la data d'inici efectiva, del document de «certificat de l'inici» en model normalitzat, davant de la direcció territorial d'Ocupació corresponent, amb indicació del nombre de personal treballador desocupat contractat per a aquesta. En els casos de força major o causes degudament justificades que donen lloc al retard del començament de l'obra o del servici previst en la memòria, hauran d'executar-se en la seua totalitat dins de l'any corresponent a l'aprovació de l'ajuda.
  
Article 31. Pagament i liquidació de les ajudes
  
1. Podran lliurar-se bestretes de les ajudes pel límit màxim autoritzat en la Llei d'Hisenda Pública de la Generalitat Valenciana o, si és procedent, pel límit màxim que autoritzen les lleis de Pressupostos de la Generalitat Valenciana corresponents.
  
El lliurament de bestretes s'efectuarà prèvia presentació del certificat d'inici d'obres o de servicis en model normalitzat acreditatiu de les contractacions realitzades i que el personal treballador contractat i els contractes amb aquestos celebrats compleixen els requisits establits en l'article 4 de la present Ordre. Les entitats beneficiàries hauran d'acompanyar, a més, còpies compulsades dels contractes i dels documents d'alta en la Seguretat Social.
  
En el cas que les entitats beneficiàries tinguen la condició jurídica de ens de dret privat sense ànim de lucre, hauran d'acreditar, amb caràcter previ al cobrament de les bestretes sobre la subvenció concedida, haver depositat a disposició de la Conselleria d'Economia, Hisenda i Ocupació per l'import d'aquesta bestreta, la corresponent garantia per mitjà d'efectiu, valors o aval bancari. La garantia serà lliurada quan tinga lloc l'acreditació que les subvencions atorgades s'han aplicat als fins per als quals es van concedir i aquestes han sigut justificades de conformitat. A aquestos efectes, el director territorial d'Ocupació expedirà el certificat que així ho acredite, i el director general del SERVEF resoldrà sobre l'alçament de l'aval.
  
2. L'import restant es pagarà quan l'entitat beneficiària haja justificat la totalitat de les despeses efectivament realitzades en concepte de salaris i de Seguretat Social. Per a aquest fi, les entitats beneficiàries remetran a la direcció territorial d'Ocupació corresponent, en el termini de dos mesos, el «certificat acreditatiu de la terminació de l'obra o servici» en model normalitzat o bé si és procedent per mitjà de l'aplicació informàtica SIDEC, que s'entregarà pel SERVEF als beneficiaris de les ajudes. Aquest document haurà de ser acompanyat de les còpies compulsades de les nòmines del personal treballador, així com els TC-1 i TC-2, amb reintegrament, si és procedent, al SERVEF, dels fons no utilitzats. La comunicació d'aquest reintegrament es remetrà a la direcció territorial d'Ocupació corresponent.
  
3. En el cas que les entitats beneficiàries no s'acullen al règim de bestretes, el lliurament de la subvenció es realitzarà prèvia presentació de la documentació justificativa de la despesa efectuada d'acord amb el que estableix el punt anterior.
  
Els certificats a què al·ludeixen els apartats 1 i 2 del present article s'estendran en el model normalitzat que a l'efecte serà facilitat per les direccions territorials d'Ocupació.
  
DISPOSICIONS ADDICIONALS
  
Primera
  
1. La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana, per a l'exercici 2004.
  
2. Les ajudes establides en el títol II d'aquesta ordre, per a l'exercici 2003, es finançaran a càrrec de la Secció 06.31, subprograma 322.51, «Foment de l'Ocupació», capítol IV, codi línia T2941000, amb un import global màxim de 3.150.000 euros.
  
Segona
  
Amb caràcter excepcional, el SERVEF podrà subscriure convenis de col·laboració amb els beneficiaris de les ajudes previstes en la present Ordre en què es fixaran les activitats que cal desenvolupar, els programes i els objectius que es perseguisquen, les ajudes que s'hagen de concedir i les altres condicions necessàries per a l'execució.
  
Tercera
  
Amb caràcter excepcional, i sempre que concórreguen circumstàncies degudament motivades que impossibiliten la justificació de les ajudes en el termini assenyalat en l'article 12 de la present Ordre, el director general del SERVEF podrà autoritzar l'ampliació del termini de justificació de les ajudes fins a la data de tancament de l'exercici pressupostari de 2003, dins dels límits legalment establits.
  
DISPOSICIONS FINALS
  
Primera
  
Es faculta el director general del SERVEF per a dictar les instruccions i adoptar les mesures que considere oportunes per al desenvolupament i l'aplicació de la present Ordre, així com per a regular la intervenció dels agents socials als efectes del que disposa aquesta, per mitjà dels òrgans de participació que es determinen.
  
Segona
  
La present Ordre entrarà en vigor a partir del dia següent al de la publicació en el Diari Oficial de la Generalitat Valenciana.
  
Tercera
  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos comptadors des de l'endemà al de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció contenciosa administrativa o, potestativament, recurs de reposició davant d'aquest mateix òrgan en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és procedent, qualsevol altre que consideren procedent.
  
València, 29 de setembre del 2003
  
El conseller d'Economia, Hisenda i Ocupació,